Kabaripun ing Surakarta samangke bab pangudinipun dhatêng kagunan nabuh gôngsa dipun santosani sayêktos, ing museyum Sriwêdari dipun wontênakên wulangan nabuh gôngsa, sintêna kemawon, sarana ambayar sakêdhik kaparêngakên tumut sinau, ing môngka ingkang mulang para ahli gêndhing sadaya. Ing kampung-kampung, punapa malih ing kampung Jagasuran, kathah sangêt pakêmpalan-pakêmpalan ingkang sêdyanipun angudi dhatêng gêndhing. Dèrèng dangu punika ing Surakarta dipun wontênakên satunggilipun pakêmpalan ingkang dipun pangarsani dening Radèn Mas Arya Wiryadiningrat, saha warganipun sadaya sami para ahli gêndhing, mênggah sêdyaning pakêmpalan wau, botên ngêmungakên badhe anyampurnakakên kasagêdanipun dhatêng gêndhing, ananging ugi badhe ngalusakên gêndhing-gêndhing enggal.